  Майя Бывальцева 22-тӥ гудырикошконэ Удмуртиын Россилэн куншетэзлэн нуналэзлы сӥзем 530-лэсь трос ужрадъёс ортчозы. Кызьы ивортӥзы улосвыл тӧролэн, но кивалтэтлэн пресс-службаязы, чаклам квестъёсы, визьсынанъёсы, адӟытонъёсы, кино возьматонъёсы, экскурсиосы но куинь буёло лентаосты сётъянэ 10 сюрслэсь трос адями пыриськоз. Нимысьтыз саклык висъялозы калыкъёслэсь кусыпъёссэс юнматон ужрадъёслы. Можгаын, кылсярысь, йӧскалык лулчеберетъёсъя мастер-классэн но «Российский флаг — ВИВАТ!» квестэн «Триколор Единства» праздник ортчоз. Сяме пыӵамъя, акцилэн пумаз йӧскалыккуспо концерт ортчоз, отчы элькунысь творчествоя коллективъёс пыриськозы. Сарапулысь «Энергия» стадионын историлы сӥзем «Машина времени» витетӥез кар велоквест ортчоз. Ужрадъёсы кыскизы лыдӟетъюртъсты, гуртысь клубъёсты, дышетсконниосты но пиналъёслы ватсаса тодон-валан сётон ужъюртъёсты. Праздникез пусъён площадкаосын творчествоя коллективъёс, калык ансамбльёс шулдыртозы. Ужрадъёсты мер огазеяськонъёс но радъялозы. Кылсярысь, Россиысь егитъёслэн союззылэн Удмуртиысь ёзэтэз «Я люблю мою Россию» акция ортчытоз. Огазеяськонлэн азьветлӥсьёсыз муниципалитетъёсысь калыко интыосын асфальт вылын суреданъя вожвылъяськонъёс радъялозы. Пиналъёслы но бадӟымъёслы мелэн суреданы ӵектозы, мар понна соос ярато Россиез, Удмуртиез, асьсэлэсь улон интызэс. Озьы ик егитъёс куинь буёло лентаос сётъялозы, шудонъёс но визьсынанъёс ортчытозы. Ижкарын егитъёслэн огазеяськонъёссылэн шествизы но сӥё-дано митинг луоз, ивортэ кар администрацилэн пресс-службаез. Егитъёс Россилэн куншетэныз Кун Кенешлэн юртэз дорысен «Пыраклы Россиен» синпелет доры мынозы. Ужрадэ пыриськисьёс 17 час 30 минутэ люкаськозы. Собере монумент дорын митинг но концерт ортчозы. Тыметлэн ярдураз вань мылкыд карисьёс туж бадӟым куншет азьын туспуктэм лэсьтыны быгатозы. Куноос понна творчествоя но шулдыръяськонъя площадкаос ужалозы. Отын ик капчи атлетикая ӵошатсконъёс но егитъёслы позыръяськон ортчозы. Праздник 21 час 30 минутэ йылпумъяськоз. Тегъёс: Мерлык Лулчеберет Ижкар Сарапул Можга егитъёс Удмуртия  